**Tallfestet reduksjonsmål for næringsforenklinger**

**Saken gjelder**

*Regjeringen legger frem et tallfestet mål for å redusere kostnadene bedriftene har med å følge opp alle krav fra myndighetene.*

**Forenklingsmål**

Innen utgangen av 2015 skal belastningene på det norske næringslivet være redusert med 10 milliarder kroner. Om lag halvparten skal være oppnådd i nåværende stortingsperiode. Reduksjonsmålet er gyldig fra og med 1. januar d.å. Målet er et nettomål, slik at både reduksjoner og økninger regnes med.

**Måloppnåelse**

Regjeringen arbeider kontinuerlig med konkrete tiltak for at forenklingsarbeidet skal merkes i den enkelte bedrift.

Et tiltak som allerede er iverksatt er endringene i revisjonsplikten. Fra og med regnskapsåret 2011 er aksjeselskaper med årlige
driftsinntekter lavere enn 5 millioner kroner unntatt fra revisjonsplikt. Dette er forenklingstiltaket innebærer en vesentlig lettelse i administrative kostnader for de små selskapene. Mellom 130 000 og 140 000 selskaper berøres av endringen. Hver antas de å spare mellom 10 000 og 30 000 kroner i årlige revisjonsutgifter. Til sammen utgjør bortfallet av revisjonsplikten en besparelse på opp mot to milliarder kroner i året for norsk næringsliv. De fleste land i EU, inkludert Sverige og Danmark, har innført fritak fra revisjonsplikt for de minste selskapene. Harmoniserings- og konkurransehensyn tilsier også en lempning i revisjonsplikten.

Altinn er myndighetenes viktigste verktøy i arbeidet med forenkling og reduksjon av næringslivets administrative kostnader. Altinn videreutvikles gjennom Altinn II-prosjektet der den elektroniske samhandling bedres, både mellom privat og offentlig sektor og på tvers i offentlig sektor.

Regjeringen er åpen for endringer i prosessene rundt utarbeidelsen av regelverket som et ledd i arbeidet med å redusere næringslivets byrder. Det arbeides blant annet nå med et forslag til forenkling og modernisering av aksjeloven.

Regjeringen ønsker forslag til tiltak, og oppfordrer bedrifter og næringslivsorganisasjonene til å komme med konkrete innspill til forenklingstiltak på nettstedet: *enklereregler.no.* Nettstedet skal brukes aktivt i forenklingsarbeidet, og vil være operativt fra og med 20. september i år.